b'\n_START_ARTICLE_\nLyngen\n_START_SECTION_\nGeografi\n_START_PARAGRAPH_\nLyngen kommune ligger i sin helhet p\xc3\xa5 Lyngenhalv\xc3\xb8ya mellom fjordene Lyngen i \xc3\xb8st og Ullsfjorden i vest. Kommunesenteret er Lyngseidet, hvor avstanden mellom fjordene bare er 3 kilometer._NEWLINE_Landskapet domineres av fjellmassivet Lyngsalpan, som ogs\xc3\xa5 har fylkets h\xc3\xb8yeste topp Jiehkkev\xc3\xa1rri (1833 moh)._NEWLINE_Navnet Lyngen refererer opprinnelig til fjorden Lyngen og kommer av det norr\xc3\xb8ne ordet logn som betyr \xc2\xabstille\xc2\xbb eller \xc2\xabrolig\xc2\xbb. Fjorden er fylkets st\xc3\xb8rste og skj\xc3\xa6rer 85 km inn i landet._NEWLINE_Den 20. februar 2004 ble Lyngsalpan landskapsvernomr\xc3\xa5de opprettet i statsr\xc3\xa5d. Dette sikrer et av Nord-Norges mest storsl\xc3\xa5tte og markante fjellomr\xc3\xa5der for fremtiden. Verneomr\xc3\xa5det er preget av dramatiske tinder, breer, ville og trange daler og landskap som styrter fra h\xc3\xb8yfjell og rett ned i havet.\n_START_SECTION_\nHistorie\n_START_PARAGRAPH_\nDe f\xc3\xb8rste tegn etter bosetning i Lyngen er fra yngre steinalder (fra 3000 \xc3\xa5r f.Kr. til \xc3\xa5r 0). I regionen derimot er de f\xc3\xb8rste tegn 6000 \xe2\x80\x93 7000 \xc3\xa5r gamle, og finnes i Karls\xc3\xb8y og Troms\xc3\xb8 kommune. De eldste skriftlige omtalene om befolkningen p\xc3\xa5 Nordkalotten er fra den romerske historikeren Tacitus. I boka Germania skreve rundt \xc3\xa5r 98 e.Kr. neves et folk kalt Fenni, som antagelig var samer eller finner._NEWLINE_Ottar fra H\xc3\xa5logaland, den nordnorske h\xc3\xb8vdingen, som antagelig bodde et sted i Malangsgapet, nevner samene helt nord i landet i en beretning fra ca. \xc3\xa5r 890. Han forteller at nordafor der han selv bor er landet \xc3\xb8de, med unntak av fiskere, fuglefangere og jegere._NEWLINE_Utbredt salgsfiske utviklet seg p\xc3\xa5 1100-tallet og f\xc3\xb8rte til etablering av fiskev\xc3\xa6r litt seinere. De rike fiskeforekomster og gode muligheter for omsetting av fisk og import av blant annet korn via hanseatenes handelsnettverk i Europa f\xc3\xb8rte til framrykking av den faste norske bosetting. I Nord-Troms vokste de f\xc3\xb8rste fiskev\xc3\xa6r opp p\xc3\xa5 1300-tallet p\xc3\xa5 Torsv\xc3\xa5g, Kvitnes og Karls\xc3\xb8y. Fra 1700 fulgte ogs\xc3\xa5 kirkebygging med denne handelsvirksomheta. I Lyngen ble den f\xc3\xb8rste kirke f\xc3\xb8rt opp p\xc3\xa5 Karnes i 1731._NEWLINE_Da tyske styrker trakk seg tilbake fra Finnmark i 1944, etablerte de en ny forsvarslinje ved Lyngen, den s\xc3\xa5kalte Lyngen-linjen. Under den kalde krigen ble Fr\xc3\xb8y-linjen bygd i perioden 1980-tallet fram til 1995._NEWLINE_Stedet har siden \xc3\xa5rtusenskiftet slitt forholdsvis mye med fraflytting, og i perioden 2010 til 2015 var de p\xc3\xa5 tredjeplass over norske kommuner med st\xc3\xb8rst fraflytting (nettoflytting).'